SET ปิดพุ่ง 11 จุด รับแรงซื้อกลุ่มแบงก์ แนะจับตาตัวเลขส่งออกไทยพรุ่งนี้
SET ปิดพุ่ง 11.48 จุด รับแรงซื้อกลุ่มแบงก์เป็นหลัก หลังงบไตรมาส 2 ดีกว่าคาด แต่มองยังมี downside ต้องรอติดตามมาตรการภาครัฐเยียวยากลุ่มค้าปลีกที่รับผลกระทบหนักจากการล็อกดาวน์ และยอดผู้ติดเชื้อยังเพิ่มขึ้นในหลายจังหวัดอาจขยายวงพื้นที่สีแดงเข้ม แนะลงทุนหุ้นปลอดภัยกลุ่มโรงไฟฟ้า-Reopening ต่างประเทศ จับตาตัวเลขส่งออกไทยพรุ่งนี้
22 ก.ค. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยวันนี้รีบาวด์หลังจากลงไปทดสอบแนว 1,530 จุด โดยได้รับแรงซื้อกลุ่มแบงก์เป็นหลัก หลังจากผลประกอบการไตรมาส 2/64 ดีกว่าที่ประเมินไว้ 5-10% แต่ยังต้องรอติดตามมาตรการภาครัฐฯ โดยเฉพาะธุรกิจค้าปลีกที่ได้รับผลกระทบจากการล็อกดาวน์ไม่ต่างจากปี 63 ดังนั้น จึงมองว่ากลุ่มธนาคารยังมี Downside อีกทั้งจำนวนผู้ติดเชื้อโควิด-19 หลายจังหวัดเพิ่มขึ้นมาเรื่อย ๆ อาจทำให้ภาครัฐขยายวงพื้นที่สีแดงเข้มเพิ่มเป็น 15-20 จังหวัดได้
อย่างไรก็ตาม แนะนำหุ้นที่ค่อนข้างปลอดดภัยในการลงทุน คือ กลุ่มโรงไฟฟ้า อย่าง BCPG, YGG และกลุ่มรับประโยชน์จาก Reopening ของต่างประเทศ เช่น MINT พร้อมให้ติดตามตัวเลขการส่งออกของไทยในวันพรุ่งนี้ คาดว่าจะขยายตัวสูงถึง 35-38% เห็นจากวันนี้มีการเล่นหุ้นในกลุ่มอิเล็กทรอนิกส์กันอย่างคึกคัก ซึ่งจะต้องจับตาแนวโน้มว่าจะเติบโตได้อย่างต่อเนื่องหรือไม่
ด้านตลาดหุ้นในภูมิภาคเอเชียวันนี้ส่วนใหญ่เคลื่อนไหวในแดนบวกราว 1-2% เช่นเดียวกับตลาดในยุโรปที่ฟื้นตัวขึ้นมาเกือบทั้งหมดราว 0.8% ตามตลาดสหรัฐฯที่ปรับตัวขึ้นมา ซึ่งเป็นลักษณะค่อย ๆ ฟื้น
ส่วนแนวโน้มการลงทุนในวันพรุ่งนี้ (23 ก.ค.) นายสรพล กล่าวว่า ตลาดฯคงจะไม่ปรับตัวลงแรง พร้อมให้กรอบการแกว่งไว้ที่ 1,545-1,555 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
SCB มูลค่าการซื้อขาย 4,735.95 ล้านบาท ปิดที่ 95.25 บาท เพิ่มขึ้น 4.00 บาท
KBANK มูลค่าการซื้อขาย 4,571.67 ล้านบาท ปิดที่ 107.00 บาท เพิ่มขึ้น 2.00 บาท
KCE มูลค่าการซื้อขาย 3,878.61 ล้านบาท ปิดที่ 81.50 บาท เพิ่มขึ้น 5.50 บาท
HANA มูลค่าการซื้อขาย 2,084.26 ล้านบาท ปิดที่ 78.25 บาท เพิ่มขึ้น 3.00 บาท
GPSC มูลค่าการซื้อขาย 1,975.43 ล้านบาท ปิดที่ 79.50 บาท ลดลง 0.25 บาท